L'article 132 de l'Estatut d'autonomia de Catalunya estableix les competències de la Generalitat de Catalunya en matèria de protecció civil.
La Llei 4/1997, de 20 de maig, de protecció civil de Catalunya, atribueix al Departament d'Interior, Relacions Institucionals i Participació la direcció del sistema de protecció civil a Catalunya.
El sistema de protecció civil esmentat és un sistema transversal que es fonamenta en la coordinació de les actuacions dirigides a mitigar o corregir els danys causats a persones, béns i medi ambient abans o durant qualsevol emergència que suposi una afectació col·lectiva, i que pot ser especialment extraordinària en funció de l'escenari de risc concret.
Segons l'esmentada Llei 4/1997, de 20 de maig, les actuacions del sistema de protecció civil són la previsió, prevenció, planificació, intervenció, rehabilitació i informació i formació, que defineixen conjuntament les actuacions de gestió del risc.
En concordança amb el que s'ha exposat, el Departament d'Interior, Relacions Institucionals i Participació, mitjançant la direcció general competent en matèria de protecció civil, disposa de capacitació per a la definició de les diferents estratègies en relació amb els possibles riscos.
L'article 12 de la Llei 4/1997, de 20 de maig, de protecció civil de Catalunya, preveu la figura del Mapa de protecció civil de Catalunya i estableix, també, la necessitat que el Govern l'elabori i l'aprovi com a element que posi de manifest les diferents zones territorials en les quals és present cada risc.
El Mapa de protecció civil de Catalunya es configura, doncs, com una eina cartogràfica en què es presenta la informació dels riscos de forma georeferenciada.
Aquesta informació és la relativa a planificació d'emergències i prevenció del risc, especialment pel que fa a la implantació de nous elements vulnerables compatibles amb la gestió del risc.
Per tant, l'objectiu principal del Mapa és la visió global dels riscos que poden afectar el territori de Catalunya, per proporcionar aquesta informació a les diferents administracions públiques i als ciutadans en general per a, principalment, la previsió, planificació i prevenció d'aquests riscos, així com la intervenció, informació i formació, en els àmbits en què escaigui.
Així, el Mapa de protecció civil de Catalunya disposa d'aplicació pràctica i directa en totes les fases de la gestió dels riscos, i requereix un document en format memòria que recull tota la informació relativa a la planificació d'emergències i prevenció del risc dels diferents plans com a element compilador.
Atès el que disposa l'article 12 de la Llei 4/1997, de 20 de maig, de protecció civil de Catalunya;
Per tot això, a proposta del conseller d'Interior, Relacions Institucionals i Participació, el Govern
—1 Aprovar el Mapa de protecció civil de Catalunya (MPCC), el contingut del qual es descriu a la memòria annexa.
—2 Publicar aquest Acord al Diari Oficial de la Generalitat de Catalunya, tret del seu document annex, que es pot consultar a través de la pàgina web del Departament següent:
http://www20.gencat.cat/portal/site/interior/menuitem > Àrees d'actuació > Protecció Civil > Gestió i prevenció del risc > Mapa de Protecció Civil de Catalunya
Barcelona, 28 de setembre de 2010